b'\n_START_ARTICLE_\n\xc3\x96tzi\n_START_PARAGRAPH_\n\xc3\x96tzi (ogs\xc3\xa5 i sp\xc3\xb8g kaldt ismanden eller  Homo tyrolensis) er kaldenavn p\xc3\xa5 de over 5.000 \xc3\xa5r gamle mumificerede rester af et menneske, som 19. september 1991 blev fundet i mere end 3.200 meters h\xc3\xb8jde p\xc3\xa5 en gletsjer ved den italiensk-\xc3\xb8strigske gr\xc3\xa6nse. Navnet kommer af, at levningerne blev fundet i \xc3\x96tztal-Alperne i Tyrol. Mumien er us\xc3\xa6dvanligt godt bevaret og regnes som Europas \xc3\xa6ldste. Den er fra ca. 3300 f.Kr, dvs. kobberalderen, der regnes som en del af yngre stenalder.\n_START_SECTION_\nVidenskabelig analyse\n_START_PARAGRAPH_\nKroppen er blevet grundigt unders\xc3\xb8gt, m\xc3\xa5lt, r\xc3\xb8ntgenfotograferet og dateret. D\xc3\xb8ds\xc3\xa5ret kan med stor sikkerhed s\xc3\xa6ttes til mellem 3350 og 3110 f.Kr. Mumiens velbevarede tilstand forklares med, at liget m\xc3\xa5 v\xc3\xa6re d\xc3\xa6kket af sne kort tid efter, at d\xc3\xb8den indtr\xc3\xa5dte. D\xc3\xa6kket af sne, omgivet af t\xc3\xb8r luft med god udluftning blev kroppen n\xc3\xa6rmest fryset\xc3\xb8rret.  Pga. et gradvis koldere klima blev kroppen heller ikke opt\xc3\xb8et, men gradvist omsluttet af is.  I en eller flere kortere perioder har isen t\xc3\xb8et, men kroppen l\xc3\xa5 i smeltevand, ikke i luft. F\xc3\xb8r opdagelsen i 1991 kan mumien ikke have ligget i fri luft l\xc3\xa6ngere end nogle f\xc3\xa5 dage._NEWLINE_\xc3\x96tzi var en mand i fyrrerne og h\xc3\xb8rte  nok til de \xc3\xa6ldste i sit samfund. Han manglede fort\xc3\xa6nder i overk\xc3\xa6ben, og de \xc3\xb8vrige t\xc3\xa6nder var noget slidt pga. stenst\xc3\xb8v i melet. Man kan se, at han har brugt sine t\xc3\xa6nder som redskab.  Et ribbensbrud p\xc3\xa5 venstre side er vokset p\xc3\xa6nt sammen, i lighed med et brud p\xc3\xa5 n\xc3\xa6sebenet. Venstre fods lillet\xc3\xa5 viser tegn p\xc3\xa5 forfrysning. Unders\xc3\xb8gelse af den ene fingernegl afsl\xc3\xb8rede, at han led af en kronisk sygdom. Tre af Beau-Reil-linjerne  tv\xc3\xa6rs over neglen tyder p\xc3\xa5, at \xc3\x96tzis immunsystem har v\xc3\xa6ret sv\xc3\xa6rt belastet otte, tretten og seksten uger f\xc3\xb8r hans d\xc3\xb8d. Den nyeste linje var ogs\xc3\xa5 den mest udpr\xc3\xa6gede.\n_START_SECTION_\nUdseende\n_START_PARAGRAPH_\n\xc3\x96tzi var en mand p\xc3\xa5 46\xc2\xb16 \xc3\xa5r, da han d\xc3\xb8de. I begyndelsen mente man, at hans \xc3\xb8jne var bl\xc3\xa5, men det vides nu, at de var brune. _NEWLINE_Han havde kort sk\xc3\xa6g og m\xc3\xb8rkt, n\xc3\xa6sten skulderlangt h\xc3\xa5r. Han var velplejet og lignede ingen vildmand. Mumien er 1,54 m lang, svarende til en oprindelig h\xc3\xb8jde p\xc3\xa5 158\xc2\xb12 cm. Han vejede 59\xc2\xb12 kg (mumien vejer 11 kg).  Analyser af pollen, st\xc3\xb8vkorn og isotopsammens\xc3\xa6tningen af hans tandemalje indikerer, at han tilbragte hele sit liv i et ret begr\xc3\xa6nset omr\xc3\xa5de i Sydtyrol. Han voksede muligvis op i egnen ved det nuv\xc3\xa6rende Feldthurns  nord for Bolzano, men flyttede senere til dalene omkring 50 km l\xc3\xa6ngere mod nord. Det kan dog ogs\xc3\xa5 v\xc3\xa6re, at han har fulgt en \xc3\xa5rsrytme, der ogs\xc3\xa5 kendes fra Alperne i vore dage, hvor man tilbringer somrene p\xc3\xa5 en s\xc3\xa6ter i bjergene og vintrene nede i dalene. Han sidste m\xc3\xa5ltid bestod af hjortesteg, mens han nogle timer forinden havde spist br\xc3\xb8d bagt af enkorn, k\xc3\xb8d fra stenbuk og planter. Kemiske unders\xc3\xb8gelser af hans h\xc3\xa5r viser h\xc3\xb8jt niveau af kobber og arsenik, hvilket tyder p\xc3\xa5, at han arbejdede med kobbersmeltning. F\xc3\xb8lgelig kan han selv have st\xc3\xb8bt den kobber\xc3\xb8kse, han bar p\xc3\xa5 sig.\n_START_SECTION_\nUdstyr\n_START_PARAGRAPH_\nB\xc3\xa5de sko, hue, kofte, l\xc3\xa6ndekl\xc3\xa6de og de lange "l\xc3\xa6gvarmere"/benkl\xc3\xa6der var af skind. Yderst havde han en stor kappe, flettet og syet af en slags str\xc3\xa5, der har givet god beskyttelse mod den kolde vind. Skoene var vandt\xc3\xa6tte og brede, og ser ud til at v\xc3\xa6re beregnet til at g\xc3\xa5 p\xc3\xa5 sne med. De har s\xc3\xa5ler af bj\xc3\xb8rneskind, overl\xc3\xa6der af hjorteskind \xe2\x80\x93 og et net af tr\xc3\xa6bark. Bl\xc3\xb8dt gr\xc3\xa6s var sv\xc3\xb8bt om foden som varme sokker. _NEWLINE_Skoene er genskabt af eksperter og bed\xc3\xb8mt som fremragende fodt\xc3\xb8j, og der foreligger planer om kommerciel produktion. _NEWLINE_Han var udstyret med en kobber\xc3\xb8kse med skaft af takstr\xc3\xa6, en flintekniv med skaft af asketr\xc3\xa6 i en skede af lindebast, et pilekogger af gedeskind med fjorten pile med snebolle- og kornel-pinde med flintehoveder, og en uf\xc3\xa6rdig takstr\xc3\xa6slangbue h\xc3\xb8jere end ham selv. Hans \xc3\xb8kse er den eneste komplet bevarede sk\xc3\xa6ftede \xc3\xb8kse fra Europas stenalder. Hans rygs\xc3\xa6k havde et stativ af b\xc3\xb8jede hasselkviste.\n_START_SECTION_\nTatoveringerne\n_START_PARAGRAPH_\nHan havde verdens \xc3\xa6ldste bevarede tatoveringer, i alt 57. Nogle ved akupunkturpunkter,  der benyttes i moderne akupunktur-behandling for at behandle arthritis (gigt) i ryg, hofter, kn\xc3\xa6 og ankler, og muligvis mavepine.  Det er imidlertid uvist, hvor gammel \xc3\x96tzi var, da han blev tatoveret. Tatoveringerne er af sod fra et ildsted. If\xc3\xb8lge professor Maria Anna Pabst kan de v\xc3\xa6re udf\xc3\xb8rt med en torn eller en n\xc3\xa5l af ben. M\xc3\xb8nstrene, der g\xc3\xa5r igen, er af parallelle linjer, op til syv. P\xc3\xa5 det ene kn\xc3\xa6 fandt man et kors. De fleste var skjult af t\xc3\xb8jet, s\xc3\xa5 de n\xc3\xa6ppe er p\xc3\xa5f\xc3\xb8rt som dekoration, men snarere af mere pragmatiske \xc3\xa5rsager.  Professor Don Brothwell ved universitetet i York har fastsl\xc3\xa5et, at \xc3\x96tzis tatoveringer befandt sig p\xc3\xa5 de steder, hvor ledsmerter generede ham. Det kan forklare tatoveringernes ret "tilf\xc3\xa6ldige" fordeling p\xc3\xa5 kropsdele, hvor de ikke kan have tjent som statusmark\xc3\xb8rer. _NEWLINE_\xc3\x96tzi havde to stykker af svampen piptoporus betulinus p\xc3\xa5 sig. Den vokser p\xc3\xa5 tr\xc3\xa6er og kan v\xc3\xa6re benyttet mod den indvoldsorm, han var smittet af, med symptomer som diar\xc3\xa9 og mavepine. B\xc3\xa5de Grauballemanden og Tollundmanden led af indvoldsorm.  Svampen ser ud til at have v\xc3\xa6ret det eneste middel mod denne indvoldsorm, man kendte til i Europa, f\xc3\xb8r der kom andre midler efter opdagelsen af Amerika. Svampen har derfor spillet en vigtig rolle i folkemedicinen, og det kan den have gjort i over 5.000 \xc3\xa5r.\n_START_SECTION_\nD\xc3\xb8ds\xc3\xa5rsagen\n_START_PARAGRAPH_\nI de ti \xc3\xa5r til 2001, mente man, at \xc3\x96tzi var blevet overrasket af et kraftigt snevejr og d\xc3\xb8de af kulde og sult. S\xc3\xa5 opdagede man efter nye r\xc3\xb8ntgen-unders\xc3\xb8gelser en lille flintespids, fastkilet i hans venstre skulderblad. Meget tyder p\xc3\xa5, at han d\xc3\xb8de efter en voldsom kamp. En s\xc3\xa5rskade p\xc3\xa5 h\xc3\xa5nden m\xc3\xa5 v\xc3\xa6re p\xc3\xa5f\xc3\xb8rt kort  f\xc3\xb8r han d\xc3\xb8de, og han holdt stadig sin dolk knuget, da han blev fundet i 1991. DNA-analyser tyder p\xc3\xa5, at blodspor p\xc3\xa5 flintdolken, \xc3\xb8ksen og t\xc3\xb8jet stammer fra flere mennesker, mens blodet p\xc3\xa5 en pilespids, der blev fundet lige ved, stammer fra to mennesker. Det kan betyde, at han nedk\xc3\xa6mpede to af modstanderne, og at han trak den v\xc3\xa6rdifulde pil ud af de d\xc3\xb8de, f\xc3\xb8r han selv fik en d\xc3\xb8dbringende pil i ryggen.  Den var afskudt fra lang afstand, og tr\xc3\xa6ngte gennem venstre skulderblad, men standsede lige f\xc3\xb8r venstre lunge. \xc3\x96tzi mistede meget blod. S\xc3\xa5ret har v\xc3\xa6ret uhyre smertefuldt, og hans venstre arm sandsynligvis lammet. D\xc3\xb8dskampen m\xc3\xa5 have varet i timer. F\xc3\xb8r sin d\xc3\xb8d har \xc3\x96tzi  hurtigt pr\xc3\xb8vet at lave en ny bue og pile. Man kan sp\xc3\xb8rge sig, hvad kampen gjaldt. Forf\xc3\xb8lgerne har ikke fjernet hans udstyr, ikke engang hans dyrebare kobber\xc3\xb8kse.\n_START_SECTION_\nFundet\n_START_PARAGRAPH_\n\xc3\x96tzi blev fundet af et tysk \xc3\xa6gtepar p\xc3\xa5 en gletsjer i 3.214 meters h\xc3\xb8jde mellem Niederjochpasset og Finailspitze. P\xc3\xa5 det tidspunkt var kun baghovedet og skuldrene synlige i isen. Finderne troede, at liget var mindst ti\xc2\xa0\xc3\xa5r gammelt, og \xc3\xb8strigsk og italiensk politi blev informeret. Pga. h\xc3\xb8jden og vejrforholdene tog det fire dage at f\xc3\xa5 liget bjerget. Kroppen blev fjernet fra isen af de \xc3\xb8strigske myndigheder under vanskelige forhold og med enkelt udstyr (is\xc3\xb8kse og boremaskine) som bl.a. medf\xc3\xb8rte, at kroppen kn\xc3\xa6kkede ved hoften. Liget blev fragtet til retsmedicinsk institut i Innsbruck. Det var f\xc3\xb8rst her, at "straffesag 619/91", som statsadvokaten havde oprettet "mod ukendt gerningsmand", viste sig at v\xc3\xa6re for\xc3\xa6ldet (fra oldtiden)._NEWLINE_Efter at mumiens alder var fastsl\xc3\xa5et, blev den igen nedfrosset. Talrige eksperter fra de forskelligste fagdiscipliner har senere unders\xc3\xb8gt kroppen og de andre fund. Fundstedet (koordinater: 46\xc2\xb046\xe2\x80\xb244\xe2\x80\xb3N 10\xc2\xb050\xe2\x80\xb223\xe2\x80\xb3\xc3\x98) l\xc3\xa5 p\xc3\xa5 gr\xc3\xa6nsen mellem Nord- og Syd-Tyrol, og der opstod derfor raskt en disput om, hvorvidt \xc3\x98strig eller Italien var mumiens ejer. Da \xc3\x96tzi havde ligget nord for Alpernes vandskel, blev han f\xc3\xb8rst bragt til Innsbruck i Nord-Tyrol; men senere unders\xc3\xb8gelser af det n\xc3\xb8jagtige gr\xc3\xa6nseforl\xc3\xb8b p\xc3\xa5 gletsjeren har afklaret, at fundstedet l\xc3\xa5 93\xc2\xa0meter ind p\xc3\xa5 italiensk territorium. \xc3\x96tzi er derfor i dag p\xc3\xa5 Syd-Tyrols ark\xc3\xa6ologiske museum i Bolzano, hvor han opbevares ved \xe2\x88\x926\xc2\xa0\xc2\xb0C, synlig for publikum.  Han er ovenik\xc3\xb8bet p\xc3\xa5 facebook.\n_START_SECTION_\n\xc3\x96tzis forbandelse\n_START_PARAGRAPH_\nEfter en tid opstod rygtet om "\xc3\x96tzis forbandelse", dvs. at flere forskere af \xc3\x96tzi var d\xc3\xb8de under mystiske omst\xc3\xa6ndigheder,  ligesom det blev p\xc3\xa5st\xc3\xa5et om dem, der var med ved \xc3\xa5bningen af Tut-ankh-amons grav. Imidlertid har hundredvis af mennesker arbejdet med \xc3\x96tzi-projektet, s\xc3\xa5 der er intet mystisk ved, at nogle af dem er omkommet.'